กรณ์เริ่มถกงบปี55ยันขาดดุลลด
"กรณ์" เริ่มถกทำงบปี 55 วันที่ 6 ม.ค.นี้ ยันขาดดุลลดเพื่อบรรลุเป้าหมายสมดุลใน 5 ปี
5 ม.ค. 2554

"กรณ์" เริ่มถกทำงบปี 55 วันที่ 6 ม.ค.นี้ ยันขาดดุลลดเพื่อบรรลุเป้าหมายสมดุลใน 5 ปี
นายกรณ์ จาติกวณิช รมว.คลัง กล่าวว่า วันที่ 6 ม.ค. นี้จะมีการประชุมร่วมกัน 4 หน่วยงาน ประกอบด้วย กระทรวงการคลัง สำนักงบประมาณ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และธนาคารแห่งประเทศไทย (ธปท.) เพื่อจัดทำกรอบงบประมาณรายจ่ายประจำปีงบประมาณ 2555 ซึ่งจะอยู่ภายใต้แนวทางการจัดทำงบประมาณสมดุลภายใน 5 ปี
ทั้งนี้ งบประมาณปี 2555 จะขาดดุลลดลงจากประมาณปี 2554 ที่ขาดดุล 4.2 แสนล้านบาท ขณะที่รายได้สุทธิจะต้องเพิ่มขึ้น ซึ่งสำนักงานเศรษฐกิจการคลัง (สศค.) จะมีการรายงานในที่ประชุม ซึ่งหากมีข้อสรุปตรงกันก็จะมีการแถลงต่อไป
นายกรณ์ กล่าวว่า การทำงบปี 2555 ทั้งในด้านรายได้และรายจ่าย อยู่ในระดับที่จะทำคลังทำงบประมาณสมดุลได้ภายใน 5 ปี ตามที่ตั้งเป้าไว้